Oʻzbekiston Milliy simfonik orkestri faoliyatini qoʻllab-quvvatlash hamda milliy va jahon mumtoz musiqa sanʼatidan aholini yanada kengroq bahramand etish chora-tadbirlari toʻgʻrisida
(resolution, 2025-01-01)

Mamlakatimizda milliy va jahon mumtoz musiqa sanʼati asarlarini yanada ommalashtirish hamda orkestr ijrochiligini rivojlantirish, soha vakillarining kasb mahoratini oshirish, ushbu yoʻnalishda iqtidorli yoshlar uchun zarur shart-sharoitlar va imkoniyatlar yaratish, musiqa ijrochilari va orkestr jamoalari xodimlarini moddiy jihatdan qoʻllab-quvvatlashni yanada kengaytirish maqsadida: 1. Madaniyat vazirligi huzuridagi Oʻzbekiston davlat filarmoniyasi Oʻzbekiston Milliy simfonik orkestri xodimlarining mehnatga haq toʻlashning eng kam miqdoriga nisbatan hisoblanadigan bazaviy lavozim maoshlari miqdorlari 2025-yil 1-yanvardan boshlab, orkestrning: badiiy-rahbar xodimlari uchun — 4,0 koeffitsiyentga; oliy va birinchi toifali artistlari uchun — 1,17 koeffitsiyentdan 4,0 koeffitsiyentga; ikkinchi toifali va toifasiz artistlari uchun — 1,17 koeffitsiyentdan 3,0 koeffitsiyentga oshirilgan holda belgilansin. 2. Iqtisodiyot va moliya vazirligi 2025-yildan boshlab mazkur qarorning 1-bandiga asosan ish haqi miqdori oshirilishi munosabati bilan zarur mablagʻlarni Davlat budjeti parametrlarida nazarda tutsin. 3. Vazirlar Mahkamasi har yili dekabr oyida Oʻzbekiston Milliy simfonik orkestri jamoasining kelgusi yilga moʻljallangan mahalliy va xorijiy gastrol safarlarini tashkil etish, shuningdek, yirik korxona va tashkilotlar xodimlari hamda ularning oila aʼzolari uchun konsert dasturlarini shartnoma asosida namoyish etish rejalarini tasdiqlasin. 4. Davlat organlari, muassasalari va korxonalari budjetdan tashqari mablagʻlari va kasaba uyushmalari mablagʻlari hisobidan oʻz xodimlarini milliy va jahon mumtoz musiqa sanʼati asarlari bilan tanishtirishga qaratilgan konsert dasturlarini tashkil etish, ularga tashrif buyurish uchun chiptalar va abonementlar sotib olish amaliyotini tizimli ravishda joriy etsinlar. Davlat aktivlarini boshqarish agentligi va xoʻjalik jamiyatlarining muassislari boʻlgan boshqa davlat organlari ustav fondi (kapitali)da davlat ulushi 50 foiz va undan ortiq boʻlgan xoʻjalik jamiyatlari va davlat korxonalarining boshqaruv organlari yigʻilishlarida ushbu tashkilotlarning buyurtmalari asosida xodimlar va ularning oila aʼzolari uchun mazkur bandda nazarda tutilgan tadbirlarni amalga oshirish vazifasini biznes-rejaga kiritish tashabbusi bilan chiqsin. Madaniyat vazirligi har oyning 20-sanasiga qadar davlat boshqaruvi organlari, muassasalar, korxonalar va xoʻjalik jamiyatlarini, shuningdek, aholini kelgusi oyda tashkil etiladigan ommaviy-madaniy va konsert-tomosha tadbirlari dasturlari, shu jumladan, Oʻzbekiston Milliy simfonik orkestri jamoasining konsert dasturlari toʻgʻrisida xabardor qilib borsin. 5. Madaniyat vazirligi: har yili Oʻzbekiston Milliy simfonik orkestri jamoasi uchun Davlat budjetidan Madaniyat vazirligiga ajratilgan mablagʻlar hisobidan davlat buyurtmasi asosida kamida 5 ta musiqa asari yaratilishini tashkil etsin, ulardan konsert dasturlarida foydalanilishini, teleradiokanallar, Internet va ijtimoiy tarmoqlar orqali faol ommalashtirilishini taʼminlasin; tajribali dirijyorlar va orkestr ijrochilarining mahorat maktablari faoliyatini yoʻlga qoʻysin. Bunda mahorat maktablarini tashkil etishga munosib boʻlgan ijodkorlar Madaniyat vazirligi hayʼati tomonidan aniqlanadi hamda ular Madaniyat vazirligi va Oʻzbekiston davlat filarmoniyasining budjetdan tashqari rivojlantirish jamgʻarmasi hisobidan har chorakda bazaviy hisoblash miqdorining 50 baravari miqdorida mahorat maktablarida oʻqitish samaradorligini baholash asosida qoʻshimcha ragʻbatlantirib boriladi. 6. Vazirlar Mahkamasining 2018-yil 19-iyundagi “Davlat madaniyat muassasalari va davlat arxivlari xodimlari mehnatiga haq toʻlash va ularni moddiy ragʻbatlantirishning takomillashtirilgan tizimini tasdiqlash haqida”gi 458-son qaroriga ilovaga muvofiq qoʻshimchalar kiritilsin. 7. Mazkur qarorning ijrosini nazorat qilish Oʻzbekiston Respublikasi Bosh vaziri A.N. Aripov zimmasiga yuklansin. 1. Qarorga 3-ilovaning izoh qismi quyidagi mazmundagi ikkinchi xatboshi bilan toʻldirilsin: 2. Qarorga 4-ilovaning izoh qismi quyidagi mazmundagi ikkinchi xatboshi bilan toʻldirilsin: